落雨特別勁 鍾易禮做大師傅手到再來
2024年04月27日 10:34
東網電視
更多新聞短片
鍾易禮在港已累積69場頭馬。
唔經唔覺出道近兩季嘅見習生鍾易禮,已經累積69場頭馬,只爭1場就可以升格做大師傅,無疑聽日冠軍賽馬日高手雲集,但如果係咁多外賓面對完成任務,意義更重大,相信佢更加有鬥志,況且佢啲坐騎實力唔差,尤其係第2場三班田草1600米嘅「手到再來」,隨時憑場地之助再添佳績。
「手到再來」可算係今季伍鵬志馬房另一匹鐵馬,已經跑咗14場,近期演出非常穩定,連續4場攞到2冠1亞1季,而贏嗰兩場都有個共通點,一次係好至黏地,另一次就係賽事進行期間有雨,就連伍鵬志都講過呢匹馬跑變化地特佳,因此最近成日落大雨,亦預計聽日天氣亦唔會太好,對馬匹有極大幫助。
同埋「手到再來」同鍾易禮特別合拍,兩場都係由佢建功,本身跑法主動唔難騎,今次跑田草1600米即使抽11檔,索性一條心切入放頭走可以更加好,睇吓騎者能否順利憑此駒贏夠70W,兼且為力爭冠軍嘅伍鵬志建奇功啦。